ผลวิจัยระบุเด็กที่ติดเกมส์มากมีแนวโน้มเป็นโรคซึมเศร้า วิตกจริต และไม่เข้าสังคม
กลุ่มนักวิจัยเรียกเด็กที่มีอาการติดเกมส์ว่าPathological Gamersยิ่งมีอาการวู่วามหรือไม่สบายใจก็จะยิ่งใช้เวลาเล่นเกมส์มากขึ้นจนส่งผลเสีย
ถ้าเด็กๆ ในการดูแลเล่นวีดิโอเกมส์มากเกินไป ผู้ปกครองต้องหันมาเอาใจใส่มากขึ้นเมื่อผลการวิจัยชิ้นใหม่ศึกษาพบข้อบ่งชี้ว่าเด็กที่ติดเกมส์มากๆมีโอกาสป่วยเป็นโรคซึมเศร้าและวิตกจริต และไม่ชอบเข้าสังคม ส่วนวิธีการที่ดีที่สุดของการแก้ปัญหาคือการจำกัดเวลาการเล่นเกมส์ของเด็กให้พอเหมาะพอควร แม้จะไม่ใช่หนึ่งในทีมวิจัยที่ศึกษาเกี่ยวกับเรื่องนี้ แต่นายแพทย์ไมเคิล มาโนส (Michael Manos) นักจิตวิทยาเด็กจาก โรงพยาบาลเด็ก คลีฟแลนด์ คลีนิค ก็ยอมรับในผลการศึกษาชิ้นนี้ นายแพทย์ไมเคิล บอกว่า สิ่งที่งานวิจัยชิ้นนี้ค้นพบเป็นครั้งแรกคือยิ่งเด็กมีอาการติดเกมส์มากขึ้นเท่าไหร่ระดับของภาวะโรคซึมเศร้า ระดับของความวิตกกังวล และระดับของอาการ social phobia หรือ อาการเก็บตัวไม่เข้าสังคม ก็ยิ่งจะเพิ่มมากขึ้น และเมื่อเด็กๆเหล่านี้หยุดพฤติกรรมการติดเกมส์อาการที่กล่าวมาข้างต้นก็จะลดระดับลง กลุ่มนักวิจัยเรียกเด็กที่มีอาการติดเกมส์ว่า “Pathological Gamers” นักวิจัยเปรียบเทียบเด็ก 2 กลุ่ม กลุ่มหนึ่งเป็นเด็กที่เล่นวีดิโอเกมส์ประมาณสัปดาห์ละ 31 ชั่วโมง ขณะที่อีกกลุ่มหนึ่งเล่นประมาณ 19 ชั่วโมงต่อสัปดาห์ ผลการศึกษาพบว่าเด็กกลุ่มที่เล่นวีดิโอเกมส์มากกว่าจะมีอาการหลบเลี่ยงไม่ชอบเข้าสังคม หรือ social phobia มากกว่า นอกจากนี้ผลการวิจัยยังพบว่ายิ่งเด็กๆ ที่มีอาการวู่วามหรือหุนหันพลันแล่น หรือเป็นเด็กที่มีความไม่สบายใจพวกเขาก็จะยิ่งใช้เวลาเล่นเกมส์มากขึ้นเท่านั้น นายแพทย์ไมเคิล บอกว่า เป็นเหตุผลที่สอดคล้องกันเพราะเด็กๆที่มีอาการหดหู่ หรือวิตกกังวลมากเกินไป พวกเขาก็ยิ่งอยากจะไปเล่นเกมส์เพราะถือว่าเป็นที่ที่ปลอดภัย และช่วยทำให้ผ่อนคลายจากอาการเหล่านั้น ผลวิจัยชิ้นนี้พบว่าหากลดเวลาการเล่นเกมส์ของเด็กๆลง ก็จะช่วยบรรเทาอาการหดหู่ทางจิตและอาการอื่นๆได้ ซึ่งนายแพทย์ด้านจิตวิทยาเด็กจากคลินิคคลีฟแลนด์ ยืนยันว่าเป็นสิ่งเดียวที่จะสามารถช่วยได้ นายแพทย์ไมเคิล บอกว่า การจำกัดเวลาเป็นสิ่งเดียวที่ทำได้ แต่ถึงกระนั้นเด็กๆที่ติดเกมส์ก็อาจจะมีอาการขัดขืนดังนั้นผู้ปกครองก็อาจจะขอความช่วยเหลือจากผู้เชี่ยวชาญด้านการบำบัดทางจิต สถาบันด้านกุมารเวชศาสตร์แห่งอเมริกา หรือ The American Academy of Pediatrics เสนอการจำกัดเวลาสำหรับเด็กเล็กๆในการเล่นเกมส์ ใช้คอมพิวเตอร์ หรือดูโทรทัศน์ว่าไม่ควรเกิน 1 ชั่วโมงต่อวัน ขณะที่เด็กที่โตกว่าและเข้าโรงเรียนแล้ว ไม่ควรเกิน 2 ชั่วโมงต่อวัน อย่างไรก็ตามสมาคมซอฟท์แวร์เพื่อการบันเทิง ออกมาแสดงความไม่เห็นด้วย และเรียกผลการศึกษาเหล่านี้ว่าเป็นการศึกษาที่มีข้อผิดพลาด ติดตามอ่านงานวิจัยที่มีผลการวิจัยที่ท้าทายพฤติกรรมเด็กทั่วโลกในวารสาร Pediatrics ฉบับล่าสุด